b'\n_START_ARTICLE_\nVille Zilliacus\n_START_PARAGRAPH_\nVilhelm (Ville) Valdemar Zilliacus (9. huhtikuuta 1914 Helsinki \xe2\x80\x93 13. lokakuuta 2000 Helsinki) oli Yleisradion apulaisjohtaja ja television pitk\xc3\xa4aikainen ohjelmap\xc3\xa4\xc3\xa4llikk\xc3\xb6, samoin kuin kirjailija ja esseisti._NEWLINE_Zilliacuksen vanhemmat olivat yliopettaja Victor Robert Zilliacus ja lehtori Hedvig Ingrid Schauman. H\xc3\xa4n tuli radioty\xc3\xb6n piiriin jatkosodan aikana, kun Yleisradio tarvitsi kirjeenvaihtajaa Tukholmaan. Zilliacuksen reportaaseja Skandinavian tapahtumista sota-aikana ja sen j\xc3\xa4lkeen seurattiin tarkasti ja h\xc3\xa4n kehitti niihin omintakeisen essee -tyylin, mit\xc3\xa4 jatkoi my\xc3\xb6hemmin televisio-ohjelmissakin. Zilliacus oli kiinnostunut my\xc3\xb6s Irlannista ja sen kulttuurista. 1950 h\xc3\xa4n siirtyi Yleisradion ohjelmajohtajan apulaiseksi ja toi Suomeen useita aiempaa kevyempi\xc3\xa4 pohjoismaisia ohjelmatyyppej\xc3\xa4, samoin kuin hy\xc3\xb6dynsi mahdollisuuksia tehd\xc3\xa4 ohjelmia studion ulkopuolella ja tarkastella Euroopan asioita. H\xc3\xa4n osallistui televisiotoiminnan aloittamisen suunnitteluun 1950-luvun lopulla, perehtyen televisioty\xc3\xb6h\xc3\xb6n useilla ulkomaanmatkoilla ja varsinkin Yhdysvalloissa. Television ohjelmap\xc3\xa4\xc3\xa4llikk\xc3\xb6n\xc3\xa4 ja Yleisradion apulaisjohtajana h\xc3\xa4n toimi aina vuoteen 1970 asti, mink\xc3\xa4 j\xc3\xa4lkeen h\xc3\xa4n hoiti yhti\xc3\xb6n ulkomaansuhteita. H\xc3\xa4n oli mukana aloittamassa Pohjoisvisiota ja loi yhteydet Intervisioon ja Eurovisioon._NEWLINE_El\xc3\xa4kkeelle siirytty\xc3\xa4\xc3\xa4n Zilliacus perehtyi Yleisradion historiaan ja julkaisi siit\xc3\xa4 ja muistakin aiheista useita kirjoja sek\xc3\xa4 suomeksi ett\xc3\xa4 ruotsiksi. H\xc3\xa4n kirjoitti my\xc3\xb6s esseekokoelmia, esseistin\xc3\xa4 h\xc3\xa4nt\xc3\xa4 pidet\xc3\xa4\xc3\xa4n henkev\xc3\xa4n\xc3\xa4 ja laaja-alaisena humanistina. Valtion tiedonjulkistamispalkinto Zilliacukselle my\xc3\xb6nnettiin 1990 kirjasta Rakas vanha Eurooppa._NEWLINE_Zilliacuksen puoliso vuodesta 1940 oli Birgit Lilius.'